《赠张俞秀才游金华山》
宋代·郑炎

凌晨别我将何适，鹤态飘然振霜翮。
指点金华欲去游，骑驴直造烟霞宅。
一片岚光凝不飞，数里松阴翠如滴。
背腊山寒雪未消，迎春地暖花争拆。
水潺潺兮风索索，帘卷虚堂正岑寂。
高歌应有鬼神听，状物潜驱鸿化力。
繄我浮生系郡符，安得乘闲访灵迹。
吟成一首送君诗，倩僧勒上岩边石。

作者简介：郑炎，真宗天禧元年（一○一七）官惠安县令（明嘉靖《惠安县志》卷一一）。仁宗皇祐初，为汉中郡守（《宋诗纪事》卷一九）。